OLMA Schweizer Messe für Landwirtschaft und Ernährung

D **OLMA** – mit em ganze Titel d **OLMA Schwiizer Mäss für Landwirtschaft und Ernäärig** isch e Mäss z Sanggalle, wo s um alli mögleche Frooge vom Puure goot.

## Gschicht
Die grossi nazionali Verastaltig isch anne 1943 s erschte Mool über d Büüni ggange, und denn no mit em Name, wo *OLMA* derfür d Abchürzig isch: *Ostschweizerische Land- und Milchwirtschaftliche Ausstellung.* Scho i de Joor vorhär, zmitzt im Zwöite Wältchrieg, sind z Sanggalle zwöimol Puurenusustellige gmacht worde, anne 1942 im Schützegarten und 1943 i der Toonhalle. Sid dr Usfüerig vo 1946 isch dr Name *OLMA, Schwiizer Mäss für Land- und Milchwirtschaft* gsi. Dä Name het bis 2003 verhept, denn het me uf s 2004i dr hüt no üblech Name gnoo.

1946 het dr Schwiizer Bundesroot pschlosse, die Sanggaller Mäss heig e nazionali Bedütig fürs Land.

D OLMA isch all Joor im Herpscht. Si foot immer am Donschtig a, wo um *Gallustag* veruusgoot. Dr Fyrtig vom Sanggaler Stadtpatroon, em heilige Gallus, isch am 16. Oktober.

## Theme
Am Afang het d OLMA vier thematischi Schwäärpünkt gha: zum Erschte Milchwirtschaft, zum Zwöite Acher- und Obschtbou, zum Dritte Gwärb und zum Vierte Maschine, Grät und Energy (Gas, Eläktrizität, Füür). D Mäss isch aber ständig gwachse, und hüt richtet si sech an e dütli breiters Publikum. Drum wird hüt au vil mee zeiget: Me gseet zwar au hüt no Chüe und Ross, aber au Rasemääer, Wöschmaschine und Mobiltelifon.

## Gescht
D OLMA Sanggalle tuet fascht sid em Afang vo dere länge Fäschtsery immer en Schwiizer Kantoon oder au s Nochberländli Liechtstei als spezielle Gascht ofiziell ylade, und dää präsentiert es par vo sine volkskuntlechen und wirtschaftleche Psunderheiten am Fäschtumzuug, wo dur d Stadt goot. Mit der Zyt händ au wyteri ussländeschi Piet oder anderi nazionali Fäscht oder Tradizioone uff Sanggalen a d OLMA törfe goo. So sind a dr OLMA z Psuech gsi:

* 1950: s Tuurgi 
* 1951: der Kantoon Schaffhuuse
* 1952: s Fürschtetum Liechtestei
* 1953: der Kanton Sanggalle
* 1955: Uri, Schwyz, Nidwalden und Obwalde
* 1958: Appezäll Ausseroode und Appezäll Inneroode
* 1961: Glaris
* 1962: Uri, Schwyz, Nidwalde und Obwalde
* 1964: s Fürschtetum Liechtestei
* 1967: Waadt
* 1969: s Wallis
* 1970: Schaffuuse
* 1971: Aargau
* 1972: s Tuurgi
* 1973: Tessin
* 1974: Graubünde
* 1975: Glaris und glychzytig dr Freistaat Bayern
* 1976: Züri
* 1977: die beide Apezäll
* 1978: Gämf
* 1979: Liechtestei
* 1980: Uri, Schwyz, Nidwalden und Obwalde
* 1981: Schaffuuse
* 1982: Basel-Stadt und Baselland
* 1983: s Tuurgi
* 1984: Bärn
* 1985: s Bünderland
* 1986: Friburg
* 1987: Glaris und Zug
* 1988: Soledurn
* 1989: die beiden Apezäll
* 1990: Luzärn
* 1991: der Kanton Sanggalle
* 1992: Nöieburg
* 1993: Liechtestei
* 1994: der Aargau
* 1995: Schaffuuse
* 1996: s Wallis
* 1997: s Bendesland Baade-Württebärg
* 1998: s Tuurgi
* 1999: d Stadt Sanggalle
* 2000: der Kanton Züri
* 2001: d Landesuusstellig Expo.02 isch yglade gsi
* 2002: d Region Liguurie (Itaalie)
* 2003: s Bündnerland
* 2004: s Tessin
* 2005: der Kanton Gämf
* 2006: die beiden Apezäll
* 2007: die vier Innerschwiizer Urkantöön
* 2008: s Wadtland
* 2009: die iteliänische Regioone Südtirol und Trentino
* 2010: Basel-Stadt, Baselland und der Kanton Jura
* 2011: Bärn
* 2012: Zug und Glaris
* 2013: Soledurn
* 2014: Luzärn
* 2015: Aargau
* 2016: Liechtestei
* 2017: s Tuurgi
* 2018: d Fête des Vignerons vo Vevey
* 2019: d *Schwiizer Volkskultur*
* 2021: Schaffuuse
* 2022: s Bündnerland
* 2023: Züri
* 2024: Sanggalle
* 2025: s Wallis

## Weblink

* d Website vo der OLMA